Ұлы Жеңіске 75 жыл!

 Соғыс. Қан төгу. Жауыздық. Миллиондаған адамдардың жан айқайы. Әрине, естіген жанға ауыр тиетін суық сөздер. Бірақ, әр қиындықтың артында бір жақсылық бар демей ме? Жау әскерімен арпалысып, Ұлы Жеңістің тәтті дәмі де сезілді. Әйтсе де, бұл соғыс бірде-бір адам баласын өз назарынан тыс қалдырмады. Қаншама жауынгер ерлікпен қаза тапты, қаншама қорғансыз әйелдер өз отбасын асырауға мәжбүр болды. Қаншама бүлдіршін балалықтың бал дәмін тата алмады. Қаншама адам тылда еңбек етті. Қаншама жанның көз жасы төгіліп, қаншама отбасы қара қағаздың қиындығын көрді. Қатыгездік пен жауыздыққа толы соғыс ешкімді де аямады. Ал енді бұл сәттер ешқашан ел жадынан өшпек емес. Қастерлі күннің тарих бетінде әр сағаты өшпестей із қалдырды. Адамзат кешкен саналы ғұмырындағы ауыр күндердің санатындағы бұл азап тарих үшін азғантай уақыт болса да, ерлік жасап, қан майданда қаза тапқан жауынгерлер мен тәтті жеңістің сәтті күндерін жақындатқан тыл ардагерлерінің рухына бас иіп, есімдерін мәңгілікке ұлықтап өту барша аға буын өкілдері мен, өскелең ұрпақ үшін өтелмес парыз болып қала бермек. Жаратушымыз енді бұндай сұрапыл соғысты ешқашан ешкімнің куә болуын жазбаса екен.

 Арамызда жыл сайын сиреп бара жатқан ардагерлерімізді ардақтап, оларға деген құрметімізді арттыруымыз біз үшін үлкен жауапкершілікті талап етеді. Отан үшін отқа түсіп, жанын қиған әр майдангердің ерен еңбегін жырлап өтсек те, артық емес. Жасаған ерліктерін еш кетірмей, айбынды азаматтардың есімін тарих бетіне алтын әріптермен тізейік!

 Дүниені дүр сілкіндіріп, барлығына қасірет әкелген соғыстың қан майданында ерлік көрсеткен ардагерлеріміздің рухына тағзым етейік!

 Тәңірім елімізді тәуелсіздігінен айырмай, бейбіт күнімізді мәңгі еткей. Көк аспанымызда еркін қалықтап, дүниеге жарық сәуле шашқан жарық күніміздің бетін бұлт баспасын. Жүзімізді мұң шалмай, жүрегімізден тек жылу тарасын. Кеудемізден қорқыныш кетіп, бейбітшілік дейтін қастерлі мұраны ұрпақтан-ұрпаққа аманаттайық!

 Баршамызға Ұлы Жеңістің 75-жылдығы құтты болсын. Жанын беріп қатал соғыста қанын төккен бабамыз табыстаған бейбітшілігіміз бен Тәуелсіздігіміздің көк туы мәңгілік желбіресін.